เอดีบีหนุนไทยจัดการน้ำและระบบราง
เอดีบีช่วยเหลือทางวิชาการแก่รัฐบาลไทย ในโครงการบริหารจัดการน้ำ และปรับปรุงระบบขนส่งทางราง
24 ม.ค. 2556

เอดีบีช่วยเหลือทางวิชาการแก่รัฐบาลไทย ในโครงการบริหารจัดการน้ำ และปรับปรุงระบบขนส่งทางราง
ในวันนี้ (24 ม.ค.) รัฐบาลไทย โดยกระทรวงการคลัง ร่วมกับ สถานทูตญี่ปุ่นประจำประเทศไทย และธนาคารพัฒนาเอเชีย (เอดีบี) ได้จัดงานแถลงข่าวความช่วยเหลือทางวิชาการใน 2 โครงการ ซึ่งเป็นโครงการที่ได้รับเงินสนับสนุนจากกองทุน Japan Fund for Poverty Reduction (JFPR) ของรัฐบาลญี่ปุ่นวงเงินรวม 2.45 ล้านเหรียญสหรัฐ ประกอบด้วย
1. โครงการ Strengthening Integrated Water and Flood Management Implementation (TA No. 8267-THA) วงเงิน 1.50 ล้านเหรียญสหรัฐ โดยมี สศช. เป็นหน่วยงานบริหารโครงการ ส่วนสำนักงานนโยบายและบริหารจัดการน้ำและอุทกภัยแห่งชาติ (สบอช.) และกรมชลประทานเป็นหน่วยงานดำเนินโครงการ  โครงการดังกล่าวมีวัตถุประสงค์เพื่อสนับสนุนรัฐบาลในการดำเนินการตามแผนแม่บท รวมทั้งการเสนอแนะแนวทางด้านการบริหารจัดการทรัพยากรน้ำอย่างบูรณาการ โดยการพัฒนาคู่มือการวางแผนและการดำเนินงานด้านการติดตามและประเมินผลโครงการบริหารจัดการน้ำของประเทศ รวมถึงการศึกษาแนวทางการบริหารจัดการและการมีส่วนร่วมในแถบลุ่มน้ำยม
2.โครงการAccounting and Financial Management System Reform of Thailand’s Railway Sector (TA No. 8194-THA) วงเงิน 0.95 ล้านเหรียญสหรัฐ กระทรวงการคลังเป็นหน่วยงานบริหารโครงการ และ รฟท. เป็นหน่วยงานดำเนินโครงการ โดยโครงการดังกล่าวมีวัตถุประสงค์เพื่อพัฒนาระบบการบริหารจัดการด้านการเงินและบัญชี รองรับการปรับโครงสร้างองค์กร รวมถึงปรับปรุงประสิทธิภาพการบริหารจัดการด้านการเงินและบัญชีของ รฟท. เพื่อนำไปสู่การพัฒนาระบบการขนส่งทางรางอย่างยั่งยืน
โครงการความช่วยเหลือทางวิชาการทั้ง 2 โครงการจะสนับสนุนการดำเนินงานตามนโยบายเร่งด่วนของรัฐบาลและสอดคล้องตามแผนพัฒนาเศรษฐกิจและสังคม ฉบับที่ 11 พ.ศ. 2555-2559 ด้านยุทธศาสตร์การจัดการทรัพยากรธรรมชาติและสิ่งแวดล้อมอย่างยั่งยืน โดยการพัฒนาระบบการบริหารจัดการน้ำให้ครอบคลุมทุกลุ่มน้ำในประเทศตั้งแต่พื้นที่ต้นน้ำกลางน้ำปลายน้ำเพื่อรองรับปัญหาอุทกภัยที่อาจเกิดขึ้นในอนาคต และยุทธศาสตร์การสร้างการเชื่อมโยงกับประเทศในภูมิภาคเพื่อความมั่นคงทางเศรษฐกิจและสังคม โดยการพัฒนาโครงสร้างพื้นฐานและระบบการขนส่งของประเทศเพื่อส่งเสริมขีดความสามารถในการแข่งขันในภูมิภาค
ทั้งนี้ นับตั้งแต่ประเทศไทยได้เข้าร่วมเป็นสมาชิกปี 2511 จนถึงปัจจุบันADB ให้ความช่วยเหลือทางวิชาการทั้งภาครัฐและเอกชนมากกว่า 165 โครงการรวมเป็นเงินมากกว่า 65 ล้านเหรียญสหรัฐ เพื่อสนับสนุนในโครงการสาขาต่างๆ อาทิ พลังงาน การขนส่งและการสื่อสาร การเงินการคลัง สาธารณสุข ศึกษา การเกษตร และทรัพยากรธรรมชาติ และการค้าและอุตสาหกรรม